b'\n_START_ARTICLE_\nJohan Lauritz Bidenkap\n_START_SECTION_\nBakgrunn\n_START_PARAGRAPH_\nJohan Lauritz Bidenkaps foreldre var undertollbetjent Johan Jacob Bidenkap (1787\xe2\x80\x931864) og Bolette Vilhelmine Schive (d\xc3\xb8d 1858). Han tok examen artium 1847 og ble cand.med. i 1853. Bidenkap var student under Carl Wilhelm Boeck og til \xc3\xa5 begynne med tilhenger av dennes \xc2\xabsyfilisasjonsl\xc3\xa6re\xc2\xbb. Kunstnerisk begavet laget Bidenkap illustrasjonene til en del av Boecks vitenskapelige arbeider.\n_START_SECTION_\nKarriere\n_START_PARAGRAPH_\nHan kartla mellom 1857 og 1859 utbredelsen av lepra p\xc3\xa5 Vestlandet og mottok H.K.H. Kronprinsens gullmedalje 1863 for \xc3\xa5 ha p\xc3\xa5vist \xc3\xa5rsakene til syfilis. Han ble l\xc3\xa6rer for hudsykdommer i 1866. _NEWLINE_Johan Lauritz Bidenkap giftet seg 9. mai 1866 med skuespiller Elisabeth Jensine (\xc2\xabElisa\xc2\xbb) Berg (1837\xe2\x80\x931885), datter av hospitalforstander Gabriel Berg og Andrea Bj\xc3\xb8nne._NEWLINE_Bidenkap arbeidet senere som overlege ved hudavdelingen p\xc3\xa5 Rikshospitalet i Christiania 1868-88,  og ble konstituert stadsfysikus fra 1867 og utnevnt fra 1869. Sv\xc3\xa6rt mye av det offentlige helsearbeidet i siste del av 1800-tallet dreide seg om smittsomme sykdommer, noe som var et s\xc3\xa6rlig problem i de voksende byene. I 1860-\xc3\xa5rene var smitteforholdene ved viktige sykdommer, f.eks. ved kolera, enn\xc3\xa5 ikke tilstrekkelig klarlagt. Da Bidenkap tok over som leder av hovedstadens helsearbeid som stadsfysikus i 1867, var man midt oppe i en bitter faglig diskusjon om grunnlaget for hvilke bekjempelsesprinsipper som var de beste. Dette var problematisk, idet myndighetenes programmer for hygieniske tiltak uansett m\xc3\xa5tte gjennomf\xc3\xb8res med relativt h\xc3\xa5rd h\xc3\xa5nd, skulle man lykkes. Og sunnhetskommisjonene hadde ganske vide fullmakter til \xc3\xa5 iverksette inngripende tiltak med hjemmel i sunnhetsloven av 1860._NEWLINE_Bidenkaps gate p\xc3\xa5 Meyerl\xc3\xb8kka i Oslo ble oppkalt etter Bidenkap.'